നിയമസഭ തെരഞ്ഞെടുപ്പ്: സംഘടന ദൗര്ബല്യം വിനയായി പ്രവര്ത്തിച്ചത് തട്ടിക്കൂട്ട് കമ്മിറ്റികളെന്ന് കെ.പി.സി.സി കമീഷന് പരാതി ആലപ്പുഴ: നിയമസഭ തെരഞ്ഞെടുപ്പ് ജില്ലയില് ദയനീയ പരാജയം ഏറ്റുവാങ്ങിയതിന് പിന്നില് സംഘടന ദൗര്ബല്യമാണെന്ന് കെ.പി.സി.സി കമീഷന് മുന്നില് നേതാക്കളുടെ പരാതി. ജില്ലയിലെ യു.ഡി.എഫ് സ്ഥാനാര്ഥികളുടെ പരാജയത്തെക്കുറിച്ച് അന്വേഷിക്കുന്ന വി.സി. കബീര് ചെയര്മാനും പുനലൂര് മധു, ഖാദര് മങ്ങാട് എന്നിവര് അംഗങ്ങളുമായ സമിതിയുടെ തെളിവെടുപ്പിലാണ് ഇക്കാര്യം ചൂണ്ടിക്കാട്ടിയത്.പഞ്ചായത്ത് തെരഞ്ഞെടുപ്പില് അര്ഹതപ്പെട്ടവരെ മാറ്റിനിര്ത്തിയാണ് പലര്ക്കും സീറ്റ് നല്കിയത്. ഇതിന് ജില്ലനേതൃത്വം കൂട്ടുനിന്നതോടെ നിയമസഭ തെരഞ്ഞെടുപ്പിലും കനത്തതിരിച്ചടി നേരിടേണ്ടിവന്നു. ഇതിനൊപ്പം പ്രവര്ത്തന പരിചയവും സംഘാടന ശേഷിയുമുള്ളവരെ പലരെയും മാറ്റി നിര്ത്തിയാണ് ബ്ലോക്ക് മണ്ഡലം കമ്മിറ്റികള് പുനഃസംഘടിപ്പിച്ചത്. ആലപ്പുഴ നഗരസഭയില് 52 സീറ്റില് 16 ഇടത്ത് വിമതസ്ഥാനാര്ഥികള് മത്സരിച്ചു. റിബലുകള് മത്സരിച്ച വാര്ഡുകളില്ഒന്നില് മാത്രമാണ് കോണ്ഗ്രസിന് വിജയിക്കാനായത്. ഭരണത്തുടര്ച്ച ലക്ഷ്യമിട്ടിറങ്ങിയ ആലപ്പുഴയില് 11 സീറ്റില് ഇതോടെ ഒതുങ്ങേണ്ടിവന്നു. തദ്ദേശതെരഞ്ഞെടുപ്പില് നേരിട്ട തിരിച്ചടി സംഘടന ദൗര്ബല്യമാണെന്ന് തിരിച്ചറിഞ്ഞിട്ടും പരിഹാരത്തിന് ജില്ലനേതൃത്വം ഇടപെട്ടില്ലെന്ന് ചിലര് ആരോപിച്ചു. പിന്നാലെയെത്തിയ നിയമസഭ തെരഞ്ഞെടുപ്പില് തട്ടിക്കൂട്ടിയ കമ്മിറ്റികളാണ് പ്രവര്ത്തിച്ചത്. ആലപ്പുഴയിലും അമ്ബലപ്പുഴയിലും ചേര്ത്തലയിലും മന്ത്രിമാര്ക്ക് സീറ്റ് നിഷേധിച്ചിട്ടും അവസരം ഉപയോഗപ്പെടുത്താതെ അപ്രതീക്ഷിതമായി സ്ഥാനാര്ഥികള് കളത്തിലിറങ്ങിയത് തിരിച്ചടിക്ക് കാരണമായി. കായംകുളത്ത് പരിഗണിച്ചിരുന്ന എം. ലിജുവിനെ അമ്ബലപ്പുഴയിലേക്കും അവസാനഘട്ടത്തില് എം. മുരളിയെ ചെങ്ങന്നൂര് മത്സരിപ്പിച്ചതും പ്രവര്ത്തകരുടെ മനോവീര്യം കെടുത്തി. ചേര്ത്തലയിലും ആലപ്പുഴയിലും തീരദേശ വോട്ടുകള് കോണ്ഗ്രസിന് കിട്ടിയില്ല. ഇതിനൊപ്പം മുസ്ലിംവോട്ടുകളും ഇടതുപക്ഷത്തേക്ക് പോയതിനൊപ്പം ക്രൈസ്തവ വോട്ടുകളും നഷ്ടപ്പെട്ടുവെന്നും അംഗങ്ങള് ചൂണ്ടിക്കാട്ടി. രണ്ടുദിവസമായി നടന്ന തെളിവെടുപ്പില് ഷാനിമോള് ഉസ്മാന്, എം. ലിജു, എസ്. ശരത്, ഡോ. കെ. എസ്. മനോജ്, അരിത ബാബു, കെ.കെ. ഷാജു, ജേക്കബ് എബ്രഹാം എന്നിവര് നേരിട്ട് സമിതിക്ക് മുന്നില് ഹാജരായി.